Deurbraak ná moord op dosentProf. Saber Tayob Mohammed (Foto: Universiteit van Limpopo/Facebook) ŉ Verdagte wat in verband met twee ander moorde en ŉ rooftog in hegtenis geneem is, word nou ook verbind met die moord op prof. Saber Tayob Mohammed (51) in Maart vanjaar. Mohammed het op 13 Maart vroegoggend in Polokwane gaan draf. Beeldmateriaal wys hoe ŉ wit Volkswagen Polo net ná 06:30 stadig verby die drawwende Mohammed langs Munnikrylaan tussen die Sterpark- en Bendor-woonbuurt ry. Die motor kom dan ŉ ent verder tot stilstand. ŉ Man klim uit die motor, rig ŉ vuurwapen op Mohammed en trek die sneller. Dit blyk uit die video dat verskeie skote van naby op Mohammed afgevuur word en hy op die grond val. Die skieter neem dan ŉ paar treë na die motor toe voordat hy terugdraai en nóg skote van naby op Mohammed afvuur. Mohammed was ten tyde van sy dood die direkteur van die Universiteit van Limpopo se Skool vir Rekeningkunde. Die 33-jarige verdagte wat intussen met die moord op Mohammed verbind word, is aanvanklik in hegtenis geneem ná ŉ noodlottige rooftog by ŉ BMW-handelaar op 4 April in Polokwane, het brig. Motlafela Mojapelo, polisiewoordvoerder, gesê. Immanuel Charles Maboko het glo op die dag by die betrokke BMW-handelaar in Nirvana ingestap onder die voorwendsel dat hy ŉ motor wil koop. Hy het skielik ŉ vuurwapen uitgepluk en die motorsleutels van ŉ BMW X6 van die bestuurder geëis. Maboko en nog ŉ makker het na bewering ook daarop aangedring dat Muofhe Luvhimbi, wat sy motor ingebring het vir instandhoudingswerk, die sleutels van sy BMW oorhandig. Die verdagtes en die 57-jarige Luvhimbi was egter in ŉ onderonsie betrokke en Luvhimbi is op ŉ kort afstand geskiet. Hy is op slag dood. ‘n Skermgreep uit die video wat Mohammed se laaste oomblikke wys. Die verdagtes het die sleutels geneem en met ŉ goudkleurige BMW van die toneel gevlug. Maboko is kort daarna in hegtenis geneem waar hy in die stilstaande motor langs die Peter Mokaba-stadion gesit het. Daar is ook op twee vuurwapens beslag gelê. Maboko is hierna ook verbind met nog ŉ moord wat in Tubatse buite Burgersfort plaasgevind het. Maboko het glo op 1 April by die slagoffer se huis opgedaag en hom doodgeskiet. Die slagoffer het glo vir Maboko met bouwerk gehelp. Volgens Mojapelo is daar tydens Maboko se inhegtenisneming motorsleutels in sy besit gevind en is daar by verdere ondersoek vasgestel dat dié voertuig by ŉ oornagplek in Polokwane geparkeer was. Die voertuig het ooreengestem met die een wat gebruik is tydens die moord op Mohammed. Opvolgondersoeke het Maboko positief met die moord op Mohammed verbind. Maboko sal binnekort in die Polokwane-landdroshof verskyn in verband met die moord op Mohammed. Hy sal intussen vandag weer in die Tubatse-landdroshof verskyn in verband met die moord wat in Tubatse plaasgevind het. Hy moet ook op 1 Julie in die Polokwane-landdroshof verskyn in verband met die moord by die motorhandelaar.